REPUBLIKA SRBIJA

NARODNA SKUPŠTINA

Odbor za finansije, republički budžet i

kontrolu trošenja javnih sredstava

6. novembar 2012. godine

B e o g r a d

PREDSEDNIKU NARODNE SKUPŠTINE

Na osnovu člana 21a. stav 3. Zakona o Narodnoj banci Srbije („Službeni glasnik RS“, br. 72/03, 55/04, 85/05 – dr.zakon, 44/10 i 76/12), člana 14. stav 3. Zakona o izmenama i dopunama Zakona o Narodnoj banci Srbije („Službeni glasnik RS“, broj 106/12) i čl. 55. i 203. Poslovnika Narodne skupštine („Službeni glasnik RS“, br. 20/12 – Prečišćen tekst), Odbor za finansije, republički budžet i kontrolu trošenja javnih sredstava, na sednici održanoj 6. novembra 2012. godine utvrdio je Predlog odluke o izboru direktora Uprave za nadzor nad finansijskim institucijama.

Odbor podnosi Narodnoj skupštini Predlog odluke o izboru direktora Uprave za nadzor nad finansijskim institucijama, sa predlogom da se u skladu sa članom 168. stav 3. Poslovnika Narodne skupštine uvrsti u dnevni red tekuće Druge sednice Drugog redovnog zasedanja Narodne skupštine.

Odbor uz ovaj predlog odluke dostavlja Narodnoj skupštini biografiju i izjavu kandidata Đorđa Jevtića o prihvatanju kandidature.

Za predstavnika predlagača na sednici Narodne skupštine određen je Veroljub Arsić, član Odbora.

 PREDSEDNIK ODBORA

 Vesna Kovač

 PREDLOG

 Na osnovu člana 21a stav 3. Zakona o Narodnoj banci Srbije (“Službeni glasnik RS”, br. 72/03, 55/04, 85/05 – dr. zakon, 44/10 i 76/12), člana 14. stav 3. Zakona o izmenama i dopunama Zakona o Narodnoj banci Srbije („Službeni glasnik RS“, broj 106/12) i člana 8. stav 1. Zakona o Narodnoj skupštini (“Službeni glasnik RS”, broj 9/10),

 Narodna skupština Republike Srbije, na Drugoj sednici Drugog redovnog zasedanja u 2012. godini, održanoj \_\_\_\_\_\_ 2012. godine, donela je

O D L U K U

O IZBORU DIREKTORA UPRAVE ZA NADZOR

NAD FINANSIJSKIM INSTITUCIJAMA

I

Za direktora Uprave za nadzor nad finansijskim institucijama bira se Đorđe Jevtić, na period od pet godina.

II

Ovu odluku objaviti u ”Službenom glasniku Republike Srbije”.

RS Broj \_\_\_

U Beogradu, \_\_\_ novembra 2012. godine

NARODNA SKUPŠTINA REPUBLIKE SRBIJE

 PREDSEDNIK

 mr Nebojša Stefanović

O b r a z l o ž e nj e

Odredbama člana 21a stav 3. Zakona o Narodnoj banci Srbije („Službeni glasnik RS“, br. 72/03, 55/04, 85/05, 44/10, 76/12 i 106/12) predviđeno je da direktora Uprave za nadzor nad finansijskim institucijama bira Narodna skupština na predlog Odbora Narodne skupštine nadležnog za poslove finansija.

Članom 13. Zakona o izmenama i dopunama Zakona o izmenama i dopunama Zakona o Narodnoj banci Srbije, propisano je da će se direktor Uprave za nadzor nad finansijskim institucijama izabrati u roku od 30 dana od dana stupanja na snagu Zakona, a članom 14. stav 3. Zakona o izmenama i dopunama Zakona o Narodnoj banci Srbije da će se kod prvog izbora direktora Uprave za nadzor nad finansijskim institucijama, direktor birati na period od pet godina.

S tim u vezi, Odbor za finansije, republički budžet i kontrolu trošenja javnih sredstava uputio je poziv poslaničkim grupama da predlože Odboru u pisanoj formi kandidate za direktora Uprave za nadzornad finansijskim institucijama.

Odbor je na sednici održanoj 6. novembra 2012. godine razmotrio kandidaturu za izbor direktora Uprave za nadzor nad finansijskim institucijama, obavio razgovor sa kandidatom saglasno članu 203. stav 3. Poslovnika Narodne skupštine, razmotrio ispunjenost uslova kandidata određenih Zakonom i utvrdio, većinom glasova, Predlog odluke za izbor direktora Uprave za nadzor nad finansijskim institucijama, na period od pet godina, sa biografijom i izjavom kandidata, u prilogu.

Odbor je uputio Narodnoj skupštini predlog da se Odluka o izboru direktora Uprave za nadzor nad finansijskim institucijama donese po hitnom postupku, u skladu sa članom 168. stav 3. Poslovnika Narodne skupštine, i uvrsti u dnevni red tekuće Druge sednice Drugog redovnog zasedanja Narodne skupštine, kako bi se što pre obezbedili uslovi za nesmetan rad državnog organa.